Dara Rolins, vlastným menom Darina Gambošová, je jedna z najlepších slovenských speváčok populárnej hudby. Aj napriek nepriaznivému vývoju aktuálnej situácie, sa svojho obľúbeného spevu nevzdala a vytvorila novinku, hit PENA, s ktorým mieri poriadne vysoko.
Dara priznala, že celý videoklip k piesni vznikol len pred objektívom klasického smartfónu, ktorý má parametre kvalitnej kamery, na ktorú sa točia hudobné videoklipy. Dara priznala, že spočiatku mala pri vytváraní záberov na mobil obavy, avšak tie sa rýchlo stratili po tom, čo ich uvidela. Podľa speváčky je jediná v Európe, kto sa vydal pri natáčaní videoklipu touto cestou. Dara sa zverila do rúk známeho fotografa a návrhára Lukáša Kimličku, ktorý bol v tejto produkcii okrem vizážistu aj kameraman, scenárista a dokonca aj režisér.
Dara o vzniku videoklipu prezradila: ,,Tým, že sme mali na natáčanie dosť času a všetko sa točilo na jednej lokácii, mali sme možnosť sa s týmto médiom postupne zoznamovať. Na všetky otázky sme nakoniec našli odpovede. Dúfam, že tento klip bude dôkazom toho, že aj telefón s určitými parametrami môže nahradiť kameru, čím sa dokážu ušetriť náklady na drahú techniku."